次韻酬章教授
作者：方岳
朝代：宋

paragraphs: 江山渺愁予，歲月如羽疾。
適烹雨前茶，已擘霜後橘。
夜窗秋氣悲，栩栩夢圭蓽。
荒唐失飯牛，迂闊坐捫蝨。
書生夫何愚，因子請具述。
端平元二間，舊學賫良弼。
聘賢驛流庚，馭吏魚去乙。
人言萬化新，太平適今日。
起與鉏耒辭，欲補萬分一。
寧知事大謬，青衫乃吾桎。
五月謁吏銓，禁營干宥密。
六月道南徐，宵掠無寧室。
七月絕濤江，秦渺亂師律。
戍樓角聲哀，夕烽酣戰卒。
兵精晝經天，肉食者遑恤。
臨風一長嘆，歸計吾已必。
胡爲癡兒事，屢奏齊王瑟。
願言猛士心，化作班侯筆。